Kuier Kraal | Pannekoek om Middernag
Ooit Suid Afrika so baie gemis dat dit oomblikke van malligheid veroorsaak? Baie kere om middernag as die nostalgie erg raak, gaan ek saggies te werk in die kombuis om vir myself ‘n paar pannekoeke te maak...
My familie het vir my kaneel gestuur want die kaneel hier in Ingeland proe regtig nie dieselfde nie. Vir maande lank moes ek dik pannekoek saam suiker en suurlemoen eet! Nie dat ek kla nie, dit is ook lekker. Maar niks kom naby ‘n lekker kaneel en suiker pannekoek nie. Spesiaal as die suiker soos stroop tussen jou vingers af loop! Ek is so lief vir ons kos in Suid Afrika! Weet ons net nie hoe om lekker te eet nie?
Ek voel nie geÃ¯nspireer as ek Sainsbury’s binne stap nie. Ek soek my Ma se trifle en my Pa se hoender potjie. Ek meen, waar kry mens pampoen in Engeland? Sukkel my roer af! Behalwe na aan Halloween, dan is hul ewe skielik vol op! Botterskorsies is net nie dieselfde nie of hoe? Maar ek het my bed gemaak soos Ma sal sÃª so ek moet maak doen met wat ek het. Die komende week is ek opsoek na ‘n botterskorsie om my sussie se pampoen tert resep te maak. Ek kan nie wag vir Oktober nie!
Pannekoek is nie die enigste lekkerny wat ek geniet as ek die huis mis nie. Een week was dit so erg dat ek twintig porsies aarbei konfyt tertjies en ‘n dosyn plaatkoekies gebak het. Ek moes dit als oor ‘n week selfs op eet of vries want my Ingelse man het nog nie die palet vir ons kos ontwikkel nie. Kerries is my gunsteling om by die huis te maak, maar my man stem ook nie hier saam nie.
Volgens hom is dit glo ‘n tradisie; Almal ontmoet by ‘n kerrie huis waar poppadoms tussen die skare uit gedeel word as ‘n voorgereg. Cobra’s (bier) word bestel en sodra die kos aankom spoor die manne mekaar aan om ‘n lepel vol Vindaloo te eet! Vyf pond word oor gegee aan die een wat nie sy gesig snaaks trek as hy die warm sous sluk nie! Maar as ek kerrie by die huis maak is dit nie dieselfde nie? Ek probeer ook verduidelik dat jy die poppadoms saam jou kerrie moet eet. Maar ons het uiteindelik op een gereg besluit wat jy nie in ‘n kerrie huis sal vind nie…bunnychows! Af en toe ontvang ek ‘n versoek van my man om dit maak. As dit kom by konfyt tertjies dan kry ek ‘n oor vol as ek die laaste een geÃ«et het!
Daar is hoop vir die Engelse!
Ek het in 2008 op ‘n skaap eiland gewerk oorkant Mull of Kintyre in Skotland. Daar was ‘n lieflike klein kroeg op die eiland, ‘The Byron Darnton Tavern’. My bestuurder vra of ek nie weet wat om met ryp piesangs te maak nie, sy het baie oor en hulle sal weg gegooi moet word. Ek stel voor piesangbrood vir middag ete en skryf gou ‘n resep neer van die internet af. Twee ure later kom daar ‘n heerlike piesang brood uit die oond uit. Ek is baie in my skik en vergader gou botter, bordjies en messe vir die tafel.
Eers was daar stilte soos hulle die broodjie bekyk en ruik. Dit was ook die eerste keer in my lewe wat ek Skotte ontmoet en leer ken het so ek was maar bietjie bangerig! Die eerste paar snytjies saam botter word af gewas met heerlike vars melk en die Skotte lyk heel gelukkig met die snaakse piesang gereg van my!
Die oom wat die eiland besit staan op en ek sien hy is doenig in die yskas. ‘n Paar oomblikke later kom hy terug met vla! Hy vra omverskoning maar glo die piesang brood sal lekker wees saam vla. Ek sÃª ek gee glad nie om nie en help myself ook met ‘n bietjie net om te wys dat ek ook nuuskierig is! Mmm, dit was lekker maar ek verkies defnitief nog botter!
Ek stel voor almal moet ‘n bietjie probeer om die Britte aan te spoor om Saffa kos te eet. Ons kan dalk nog ‘n rewolusie begin!